CELEX: 62015TN0576
Language: mt
Date: 2015-10-01 00:00:00
Title: Kawża T-576/15: Rikors ippreżentat fl-1 ta’ Ottubru 2015 – VIK vs Il-Kummissjoni

11.1.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 7/29
            
         Rikors ippreżentat fl-1 ta’ Ottubru 2015 – VIK vs Il-Kummissjoni
   (Kawża T-576/15)
   (2016/C 007/40)
   Lingwa tal-kawża: il-Ġermaniż
   
      Partijiet
   
   
      Rikorrenti: VIK Verband der Industriellen Energie- und Kraftwirtschaft e. V. (Essen, il-Ġermanja) (rappreżentant: C. Kahle, avukat)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla, skont l-Artikolu 264 TFUE, id-deċiżjoni tal-Kummissjoni tal-25 ta’ Novembru 2014 fil-proċedura “Għajnuna mill-Istat SA.33995 (2013/C) (ex 2013/NN) – il-Ġermanja, Għajnuna għall-appoġġ tal-elettriku rinnovabbli u soprataxxa tal-EEG imnaqqsa għall-utenti li jagħmlu użu intensiv mill-enerġija”, C(2014) 8786 finali, ippubblikata fil-Ġurnal Uffiċjali (JO L 250, p. 122 tal-25 ta’ Settembru 2015) sa fejn,
               
                           —
                        
                        
                           fl-Artikolu 1 u fl-Artikolu 3(1) tad-Deċiżjoni, il-konvenuta kklassifikat bħala għajnuna ġdida l-appoġġ għall-produzzjoni tal-elettriku minn sorsi ta’ enerġija rinnovabbli kif ukoll il-limitu massimu għas-soprataxxa tal-EEG skont il-liġi tal-EEG tal-2012;
                        
                     
                           —
                        
                        
                           il-konvenuta tikkonstata, fl-Artikoli 2 u 3(2) kif ukoll fl-Artikoli 6 u 7, l-inkompatibbiltà tal-iskema ta’ kumpens speċjali mas-suq intern u tordna r-rimbors tal-għajnuna;
                        
                     
         
               —
            
            
               tikkundanna lill-konvenuta għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka seba’ motivi.
   
               1.
            
            
               L-ewwel motiv: assenza ta’ vantaġġ
               Ir-rikorrenti ssostni li l-iskema ta’ kumpens speċjali ma tikkostitwixxix għajnuna fis-sens tal-Artikolu 107(1) TFUE peress li l-limitu massimu għas-soprataxxa tal-EEG ma jagħtix vantaġġ lill-utenti li jagħmlu użu intensiv mill-enerġija.
            
         
               2.
            
            
               It-tieni motiv: assenza ta’ selettività
               Ir-rikorrenti ssostni wkoll li l-iskema ta’ kumpens speċjali ma tikkostitwixxix għajnuna fis-sens tal-Artikolu 107(1) TFUE minħabba li l-kundizzjoni bbażata fuq il-selettività hija nieqsa. L-utenti li jagħmlu użu intensiv mill-enerġija ma humiex ivvantaġġati fuq impriżi oħra li jinsabu f’sitwazzjoni materjali u legali paragunabbli. Barra minn hekk, il-limitu massimu għas-soprataxxa tal-EEG huwa ġġustifikat min-natura u mill-istruttura tal-leġiżlazzjoni.
            
         
               3.
            
            
               It-tielet motiv: assenza ta’ natura statali tar-riżorsi
               Ir-rikorrenti hawnhekk tirrileva li la s-sistema ta’ ekwalizzazzjoni federali u lanqas l-iskema ta’ kumpens speċjali tal-liġi tal-EEG tal-2012 ma jimplikaw l-għoti ta’ għajnuna fis-sens tal-Artikolu 107(1) TFUE, peress li r-riżorsi tal-Istat ma jsostnu ebda oneru.
            
         
               4.
            
            
               Ir-raba’ motiv: assenza ta’ distorsjoni tal-kompetizzjoni
               F’dan il-kuntest, ir-rikorrenti tosserva li l-limitu massimu għas-soprataxxa tal-EEG iservi biss sabiex jikkumpensa żvantaġġ kompetittiv, li l-utenti li jagħmlu użu intensiv mill-enerġija/impriżi li jagħmlu użu intensiv mill-enerġija għandhom isostnu meta mqabbla ma’ oqsma oħra ta’ attività f’pajjiżi oħra minħabba l-ħlas tas-soprataxxa tal-EEG.
            
         
               5.
            
            
               Il-ħames motiv: kompatibbiltà tal-għajnuna mas-suq komuni
               Ir-rikorrenti ssostni li jekk il-limitu massimu għas-soprataxxa tal-EEG kellu jiġi kklassifikat bħala għajnuna, tali għajnuna hija kompatibbli mas-suq komuni. Il-limitu massimu ma joħloqx distorsjoni tal-kompetizzjoni, iżda għall-kuntrarju jikkumpensa żvantaġġ kompetittiv għall-impriżi kkonċernati.
            
         
               6.
            
            
               Is-sitt motiv: assenza ta’ għajnuna ġdida
               Ir-rikorrenti żżid li, jekk il-Qorti Ġenerali tikklassifika l-iskema ta’ kumpens speċjali bħala għajnuna, din hija għajnuna eżistenti li għaliha l-proċedura tal-Artikolu 6 tar-Regolament (KE) Nru 659/1999 (1) ma hijiex applikabbli.
            
         
               7.
            
            
               Is-seba’ motiv: ksur tal-prinċipji ġenerali ta’ protezzjoni tal-aspettattivi leġittimi u ta’ ċertezza legali.
               Ir-rikorrenti tenfasizza hawnhekk li, billi approvat il-liġi tal-EEG tas-sena 2000, il-konvenuta ħolqot aspettattivi leġittimi li d-deċiżjoni finali tippreġudika.
            
         
      (1)  Regolament tal-Kunsill (KE) Nru 659/1999, tat-22 ta’ Marzu 1999, li jistabbilixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU Edizzjoni Speċjali bil-Malti, Kapitolu 8, Vol. 1, p. 339).